Twee Jonge Gezellen-wingerd skitter in Swartland - Vinpro
Twee Jonge Gezellen-wingerd skitter in Swartland
Die egalige lootgroei van ŉ Pinot Noir-wingerdblok van Juan van der Riet by Twee Jonge Gezellen het hom laat uitstaan as die wenner van die jaarlikse Winetech Vinpro Wingerdblokkompetisie in die Paarl/Swartland-streek.
Die span wingerdboukundige beoordelaars het altesaam ses inskrywings evalueer, met wyndoelwitte wat van premium tot intreevlak-bottelwyn gewissel het. Die streek sluit Paarl tot Wellington, Franschhoek, Malmesbury en Tulbagh in.
Chris Loubser van Anthonij Rupert Wyne was in die tweede plek met ŉ Cabernet Franc-blok en Wilhelm Relihan van Oak Valley was ŉ kortkop agter in die derde plek met ŉ Cinsaut-blok.
֞”Die egalige lootgroei is ŉ bewys van uiters deeglike beplanning wat die plant van die wingerd voorafgegaan het,” vertel Hanno van Schalkwyk, Vinpro-wingerdboukundige in die Paarl/Swartland-streek.
Hierdie wingerd, wat 98% tydens die beoordeling behaal het, se blokuitleg en grondvoorbereiding is volgens die terroir en wyndoelwitte aangepas. Al die moeite vooraf het die grondslag vir egalige wingerde gelê wat ŉ voorvereiste vir premiumgehalte druiwe is.
Juan se praktyke is noukeurig en doelgerig toegepas. Sy span bestaan slegs uit vroue, wie se moeite en harde regdeur die seisoen die blok op hoë standaard gebring het.